Infografika - Ċibersigurtà fl-UE Ara l-infografika sħiħa Illum il-Kunsill adotta konklużjonijiet dwar l-istrateġija ta' ċibersigurtà tal-UE għad-deċennju diġitali. Din l-istrateġija ġiet ippreżentata mill-Kummissjoni u mir-rappreżentant għoli għall-affarijiet barranin f'Diċembru 2020. Hija tiddeskrivi l-qafas għall-azzjoni tal-UE biex tipproteġi liċ-ċittadini u n-negozji tal-UE minn theddid ċibernetiku, tippromwovi sistemi ta' informazzjoni siguri u tipproteġi ċiberspazju globali, miftuħ, liberu u sigur. Il-konklużjonijiet jinnotaw li ċ-ċibersigurtà hija essenzjali għall-bini ta' Ewropa reżiljenti, ekoloġika u diġitali. Huma jistabbilixxu bħala objettiv ewlieni l-kisba tal-awtonomija strateġika waqt li tinżamm l-ekonomija miftuħa. Dan jinkludi t-tisħiħ tal-kapaċità li jsiru għażliet awtonomi fil-qasam taċ-ċibersigurtà bil-għan li tissaħħaħ it-tmexxija diġitali tal-UE u l-kapaċitajiet strateġiċi tagħha. Fil-konklużjonijiet tiegħu, il-Kunsill jenfasizza għadd ta' oqsma għal azzjoni fis-snin li ġejjin, fosthom: il-pjanijiet biex jinħoloq network ta' ċentri tal-operazzjonijiet tas-sigurtà madwar l-UE biex jiġu mmonitorjati u antiċipati sinjali ta' attakki fuq in-networks id-definizzjoni ta' ċiberunità konġunta li tagħti fokus ċar lill-qafas tal-UE għall-ġestjoni tal-kriżijiet taċ-ċibersigurtà l-impenn qawwi tiegħu li japplika l-miżuri tas- sett ta' għodod għaċ-ċibersigurtà tal-5G , u li jlesti l-implimentazzjoni tagħhom malajr, u li jkompli l-isforzi li saru biex tiġi ggarantita s-sigurtà tan-networks tal-5G u l-iżvilupp tal-ġenerazzjonijiet ta' networks futuri il-ħtieġa ta' sforz konġunt biex titħaffef l- adozzjoni ta' standards ewlenin tas-sigurtà tal-internet , billi dawn huma strumentali biex jgħollu l-livell ġenerali tas-sigurtà u tal-ftuħ tal-internet globali waqt li jżidu l-kompetittività tal-industrija tal-UE il-ħtieġa tal-appoġġ għall-iżvilupp ta' kriptaġġ b'saħħtu bħala mezz għall-protezzjoni tad-drittijiet fundamentali u s-sigurtà diġitali, waqt li fl-istess ħin tiġi żgurata l-kapaċità tal-awtoritajiet tal-infurzar tal-liġi u dawk ġudizzjarji li jeżerċitaw is-setgħat tagħhom kemm online kif ukoll offline iż-żieda fl-effikaċja u l-effiċjenza tas- sett ta' għodod taċ-ċiberdiplomazija b'attenzjoni speċjali mogħtija għall-prevenzjoni u l-ġlieda kontra ċ-ċiberattakki b'effetti sistemiċi li jistgħu jaffettwaw il-ktajjen tal-provvista, l-infrastruttura kritika u s-servizzi essenzjali, l-istituzzjonijiet u l-proċessi demokratiċi u li jistgħu jdgħajfu s-sigurtà ekonomika il-proposta għall-istabbiliment ta' grupp ta' ħidma dwar l-Intelligence ċibernetika biex tissaħħaħ il-kapaċità tal-INTCEN tal-UE ddedikata għal dan il-qasam l-importanza tat- tisħiħ tal-kooperazzjoni ma' organizzazzjonijiet internazzjonali u pajjiżi sħab sabiex jiġi avvanzat il-fehim kondiviż tax-xenarju ta' theddid ċibernetiku il-proposta li tiġi żviluppata aġenda għall-bini tal-kapaċità ċibernetika esterna tal-UE biex jiżdiedu r-reżiljenza u l-kapaċitajiet ċibernetiċi madwar id-dinja Sabiex jiġu żgurati l-iżvilupp, l-implimentazzjoni u l-monitoraġġ tal-proposti ppreżentati fl-istrateġija ta' ċibersigurtà, il-Kunsill iħeġġeġ lill-Kummissjoni u lir-Rappreżentant Għoli biex jistabbilixxu pjan ta' implimentazzjoni dettaljat. Il-Kunsill ser jissorvelja wkoll il-progress fl-implimentazzjoni tal-konklużjonijiet permezz ta' pjan ta' azzjoni li ser jiġi rieżaminat u aġġornat regolarment. Konklużjonijiet tal-Kunsill dwar l-istrateġija tal-UE dwar iċ-Ċibersigurtà għad-Deċennju Diġitali Ċibersigurtà: kif l-UE tindirizza theddid ċibernetiku (informazzjoni ġenerali) Ara l-paġna tal-laqgħa